39. schôdza NR SR - 13.deň - A. dopoludnia
Dátum: 2025-09-29
Poslanec: Sabo, Michal (PS)
Druh vystúpenia: Vystúpenie v rozprave

Ďakujem, pán predsedajúci. Dobré ráno všetkým. Nebudem dlho, lebo mám pripravený k tomuto návrhu zákona aj jeden pozmeňujúci návrh, môj. Presne tak. ako to bolo v prípade toho vodovodného kanalizačného zákona, pán minister, ja len akože zabúdate na to, že ja som poslanec Národnej rady Slovenskej republiky a kontrolujem vás, nie vy úkolujete mňa, hej? Že pripomeňte si, že kde je vaše miesto. (Prerušenie vystúpenia predsedajúcim.) Danko, Andrej, poslanec NR SR Prosím, prosím, prosím nie osobne, pán poslanec. Skúste sa držať témy a vystupujte, dobre? (Reakcia rečníka mimo mikrofónu.) Dobre, ale, ale nie takýmto spôsobom, je pondelok ráno. Sabo, Michal, poslanec NR SR Dobre. K tomu pozmeňujúcemu návrhu krátke odôvodnenie. Ako isto viete, že prevádzkovatelia skládok odpadov vytvárajú účelovú finančnú rezervu, ja som to hovoril aj v prvom čítaní, z nula alebo z jedného eura, čiže z tohto, z tejto sumy je ťažké vytvoriť nejakú účelovú rezervu, ktorá v budúcnosti môže byť použitá na uzatváranie skládok. Čiže ja v tomto pozmeňujúcom návrhu navrhujem úpravu tohto ustanovenia, no a tiež v-v-v-v, je tam návrh, že účelová finančná rezerva je priebežne vytváraná na účte v Štátnej pokladnici a pri uzatváraní skládky dáva Ministerstvo životného prostredia Slovenskej republiky písomné potvrdenie, v ktorom určuje rozsah disponovania prostriedkami. Navrhujem, aby prostriedky, ktoré sú kumulované v Štátnej pokladnici, mohli byť úročené komerčným úrokom. Čiže, ak dovolíte, prečítam teraz môj pozmeňujúci návrh. Pán predsedajúci, prosím, zastavte mi čas. Ďakujem. Danko, Andrej, podpredseda NR SR Ďakujem. Sabo, Michal, poslanec NR SR Pozmeňujúci a doplňujúci návrh poslanca Národnej rady Slovenskej republiky Michala Saba k vládnemu návrhu zákona, ktorým sa mení a dopĺňa zákon č. 79/2015 Z. z. o odpadoch a o zmene a doplnení niektorých zákonov v znení neskorších predpisov a ktorým sa menia a dopĺňajú niektoré zákony, tlač 991. V súlade s ustanoveniami zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky v znení neskorších predpisov predkladám nasledujúci pozmeňujúci a doplňujúci návrh k vládnemu návrhu zákona, ktorým sa mení a dopĺňa zákon č. 79/2015 Z. z. o odpadoch a o zmene a doplnení niektorých zákonov v znení neskorších predpisov a ktorým sa menia a dopĺňajú niektoré zákony, tlač 991. V návrhu zákona navrhujem tieto zmeny a doplnenia: 1. V čl. I sa za bod 12 vkladá nový bod 13, ktorý znie: „13. V § 24 ods. 2 sa na konci pripájajú tieto vety: „Na účely vytvárania účelovej finančnej rezervy podľa odseku 1 je prevádzkovateľ skládky odpadov povinný raz za päť rokov prehodnotiť investičné náklady na uzavretie, rekultiváciu a prevádzkové náklady na zabezpečenie starostlivosti o skládku odpadov a na monitorovanie skládky odpadov alebo časti skládky odpadov. Prehodnotenie nákladov podľa druhej vety sa zohľadní vo výpočte ročnej výšky účelovej finančnej rezervy od nasledujúceho kalendárneho roka.".". Ostatné novelizačné body v čl. I sa primerane prečíslujú. 2. V čl. 1 sa za bod 13 vkladá nový bod 14, ktorý znie: „ 14. V § 24 ods. 5 druhej vete sa na konci pripája čiarka a tieto slová: „a uvoľní prostriedky účelovej finančnej... ===== “.“. Ostatné novelizačné body v čl. I sa primerane prečíslujú. 2. V čl. 1 sa za bod 13 vkladá nový bod 14, ktorý znie: „ 14. V § 24 ods. 5 druhej vete sa na konci pripája, pripája čiarka a tieto slová: „a uvoľní prostriedky účelovej finančnej rezervy najneskôr do 30 dní odo dňa vydania potvrdenia.".". Ostatné novelizačné body v čl. I sa primerane prečíslujú. 3. V čl. I sa za bod 42 vkladá nový bod 43, ktorý znie: „43. Za § 135n sa vkladá § 135o, ktorý vrátane nadpisu znie: „§ 135o Prechodné ustanovenie k úpravám účinným od 1. januára 2026 Povinnosť prehodnotiť náklady podľa § 24 ods. 2 sa vzťahuje aj na prevádzkovateľa skládky odpadov alebo jej časti uvedenej do prevádzky pred účinnosťou tohto zákona. Povinnosť podľa predchádzajúcej vety je prevádzkovateľ skládky povinný plniť prvýkrát do 31. decembra 2026.".". Ostatné novelizačné body v čl. I sa primerane prečíslujú. Skončil som, ďakujem.